Tittseltjie Franse flair in die hoofstad - Art And Entertainment - Windhoek Express
Sunday, May 31st, 2020 10:35:10
Heerlike soetgebak laat jou mond water met die intrapslag. Foto: Yolanda Nel
Hoewel hierdie nuwe koffiewinkel in Klein Windhoek agter die FNCC weggesteek is, is dit soos om ’n juweel te vind by Schutzen straat nr 10.
Die Little Paris Patisserie het Dinsdag sy deure geopen en die soetgebak laat jou mond sommer met die intrapsla water. Kleurvolle Franse macarons staan oral rond en die sjokolade tertjies loer vir my uit die vertoonvenster.
’n Verskeidenheid souttertjies en broodjies en ’n paar opsies vir koffie kan dit vinnig ’n stopplek vir besigheidsmense in die area maak.
Volgens eienaar Natasha Vilonel, het sy nog baie planne sodra hulle hul gaste kan nooi om te kom sit. Dit kan verseker ’n klein oase wees vir enigiemand wat net weer wil asem skep. Daarvoor sorg die atmosfeer en die groot bome en plantlewe in die tuin beslis.
My macarons en sjokolade tert word mooi verpak en met my koffie in die hand, kan ek nie wag om die eerste hap te vat nie. Ek maak dit sommer in die motor oop en geniet elke happie net daar en dan.
Die sjokolade tert het ’n gesoute karamelsous wat die regte balans tussen soet en sout opdis en ek wens die tertjie was effens groter of dat ek meer as een bestel het. Die macarons smelt in jou mond.
Gaan besoek gerus die Little Paris Patisserie sommer vandag nog. Die aanwysings op hul Facebook-blad neem jou sonder moeite na die regte plek. Pasop net vir die een-rigting straat!